SAL kry nie nog geld; dalk gesluit(Argieffoto: Henk Kruger/ANA) Die regering het verdere geldelike hulp aan die Suid-Afrikaanse Lugdiens (SAL) geweier en sal vandag ŉ voorstel bespreek dat die sukkelende staatsonderneming gesluit word. Pravin Gordhan, minister van openbare ondernemings, het in ŉ brief aan die sakereddingspraktisyns van die SAL ŉ versoek vir hulp van R10 miljard geweier. Die SAL is in Desember 2019 onder sakeredding geplaas. Gordhan sê in die brief die regering is nie in staat om verdere befondsing of leningwaarborge te verskaf nie. Die minister voer ook aan dat Covid-19 nasionale hulpbronne verder onder druk geplaas het in die regering se poging om die uitwerking van die pandemie op mense se gesondheid en ekonomiese aktiwiteite te probeer verminder. Die nasionale tesourie het intussen as deel van sy ekonomiesebeleid-reaksie op die Covid-19-pandemie voorgestel dat die SAL en SA Express gesluit word. Tito Mboweni, minister van finansies, het gesê die voorstel sal Woensdag op ŉ spesiale vergadering van die kabinet bespreek word. SA Express is ook in sakeredding weens geldelike probleme. Dirk Hermann, bestuurshoof van Solidariteit, het in reaksie gesê die sakereddingsproses kon nie suksesvol wees nie, want die regering was nie ernstig daaroor nie. “Hulle het desperaat ŉ sakereddingsaansoek gebring, want hulle wou die proses beheer. Hulle het voortdurend ingemeng en dit vir die sakeredders onmoontlik gemaak. Die voorwaarde vir sakeredding was onafhanklikheid en die staat het die voorwaarde geïgnoreer. “Die staat het die lugredery bankrot bestuur en sluit nou hul mislukking af. Die regering wou nie self likwideer nie en het sakeredders gekry om dit te doen. Die regering trek nou die prop uit en wil nie verantwoordelikheid aanvaar nie. Die lugredery was in so ŉ toestand bestuur dat dit normale omstandighede moeilik sou oorleef en geen kans gehad het vir die Covid-19-krisis nie.” Die DA meen die regering het geen ander keuse as om die SAL te sluit nie as hy die reddingsboeie wil stop en weens die gebrek aan ŉ gewillige koper. Alf Lees, DA-LP en lid van die staande komitee oor openbare rekeninge (Skoor), het gesê die SAL is al vir jare ŉ las op die fiskus weens oneindigende reddingsboeie van miljarde rande. “Dit het nie net die land se openbare finansies benadeel nie, maar dit het ook skaars finansiële hulpbronne weggeneem van die verbetering van dienslewering en beleggings in openbare infrastruktuur.” Volgens Lees moet die kabinet dus wys hulle is ernstig deur die SAL te sluit.